Toeskouers weer toegelaat by skole | Maroela Media
Toeskouers weer toegelaat by skole
Minister Angie Motshekga. (Foto: Siyabulela Duda/GCIS)
Toeskouers word voortaan weer by skoolbyeenkomste toegelaat.
Die minister van basiese onderwys, Angie Motshekga, het Vrydag regulasies daaroor in die Staatskoerant bekend gemaak. Dit tree dadelik in werking.
Ingevolge die regulasies mag toeskouers nou alle kontaksportbyeenkomste, nie-kontaksport, oefeninge, interskool-byeenkomste, buitemuurse aktiwiteite, kuns- of kultuurprogramme en ander verrykingsprogramme soos debat- en spelkompetisies, skoolklubs of kooroefening bywoon.
Die bywoning is egter onderhewig aan die nakom van streng gesondheidsprotokolle, waaronder die dra van gesigmaskers, die byhou van 'n register van leerders en besoekers en siftingsprosedures vir Covid-19-simptome. Sosiale afstand moet ook deurlopend gehandhaaf word.
Die regulasies lui onder meer dat niemand met 'n temperatuur bo 38 °C toegang tot die perseel mag kry nie en die "deel van koeldranke of koeldrankhouers word nie toegelaat nie". 'n Covid-19-voldoeningsbeampte moet ook vir elke venue aangewys word en toegangsbeheer moet geld om te verseker daar word aan regulasies voldoen.
Altesame 750 mense mag binnenshuise byeenkomste bywoon, terwyl soveel as 2 000 mense 'n buitelugbyeenkoms mag bywoon. Indien die perseel te klein is om die voorgeskrewe getal mense te huisves, mag nie meer as 50% van die kapasiteit van die venue gebruik word nie.
Toeskouers word reeds maande lank by skole verbied in 'n poging om die verspreiding van Covid-19 te stuit, terwyl buitemuurse bedrywighede vir leerders eers in Augustus vanjaar weer hervat is.
basiese onderwys In die nuus koronavirus
Beheergees, dis wat ek dit noem. Nou nag jy eet, nou mag jy nie, nou nag jy toilet toe gaan nou nie. Dit laat my dink aan 'n poppekas. Die karakters kan niks doen behalwe waneer hul toutjies getrek word.
Ek dink dis goed so. Inteendeel, ek sou die hele ramptoestand ophef en die verantwoordelikheid om verantwoordelik te wees in elkeen se eie hande plaas. Die vaksine is beskikbaar, en elkeen behoort self te kan besluit of hy dit wil neem of nie. Omdat dit beskikbaar is, het die regering nie meer nodig om ander maatreëls in plek te hou nie. Meeste van ons wat die vaksine gekry het gaan al lankal aan soos voor Covid en voel in elk geval belaglik om maskers te dra en hande te saniteer, maar speel maar die speletjie omdat ons gehoorsame burgers is.… Lees meer »
I want to become a minister if traditional nonsense in this country. What fun I will have with changing a lot of rules and regulations.
Kyk wat in Brittanje aangaan en meeste daar is ingeënt… En nou stroom hulle vir die somer na Suid-Afrika en bring hulle kieme saam!